E-8950/2009

Mál þetta, sem dómtekið var 27. ágúst sl. er höfðað með stefnu birtri 27. ágúst 2009. Málið var endurupptekið og flutt að nýju hinn 27. ágúst sl. með því að dómur varð ekki lagður á það innan lögmælts frests vegna anna dómara.

Stefnandi er Meindýravarnir og eftirlit ehf., Lækjarbergi 23, Hafnarfirði.

Stefndi er K-kk-nf V-kk-nf Þ-kk-nf, Gerðhömrum 5, Reykjavík.

Dómkröfur stefnanda eru þær að stefndi verði dæmdur til að greiða 38.000 krónur ásamt dráttarvöxtum skv. 1. mgr. 6. gr. laga nr. 38/2001 frá 8. janúar 2009 til greiðsludags. Þá er krafist málskostnaðar.

Dómkröfur stefnda eru þær að hann verði sýknaður af öllum kröfum stefnanda. Einnig krefst stefndi málskostnaðar.

Í máli þessu krefur forsvarsmaður stefnandi, sem er meindýraeyðir og er eigandi stefnanda, um greiðslu vegna þess að hann hafi tekið að sér að eyða veggjalús í íbúð stefnanda að Hvassaleiti 10. Hafi hann komið þangað í ársbyrjun 2009 að beiðni móður stefnda og hitt fyrir tvær konur, móður stefnda og konu stefnda sem sé frá Asíu og skildi ekki vel íslensku. Tvö rúm eða dýnur hafi verið fjarlægð úr íbúðinni. Hafi annað rúmið verið flutt á brott en hitt sett út í garð. Hann hafi aðstoðað konurnar við að setja í poka föt og annað sem þær ætluðu að taka og sagt þeim að þvo við a.m.k. 50° hita eða frysta. Ekki hafi verið tekið úr fataskápum og kvaðst stefnandi hafa beðið konurnar um að tala við stefnda um framhaldið og honum verið sagt að hann myndi hringja og þá gæti hann klárað verkið. Eftir að þær voru farnar kvaðst stefnandi ekkert hafa heyrt frá stefnda. Hann hafi síðan hringt til stefnda og faðir stefnda svarað honum og þá sagt mætta að annar meindýraeyðir hefði verið fenginn til verksins vegna þess að illa hefði verið staðið að verki því er mætti hefði unnið.

Stefndi kveðst ekki hafa verið sáttur við aðstæður í íbúð sinni er hann hafi komið þangað þar sem ekki hefði verið lokið verki því er stefnandi hafði hafið. Hafi hann fengið S-kk-þf S-kk-þf meindýraeyði til þess að ljúka verkinu en sá hefði sagt að stefnandi hefði staðið illa að verki og haft á orði að hann væri ekki hissa á þessu vinnulagi. Hafi S-kk-nf kallað lögreglu til og jafnframt ráðlagt stefnda að greiða ekki stefnanda fyrir verkið.

Stefnandi tók að sér að beiðni stefnda að eyða skordýrum í íbúð stefnda að Hvassaleiti 10 hér í borg. Hann kom á vettvang og hóf aðgerðir. Stefndi kveðst ekki hafa átt samtal við stefnanda og eftir því sem fram kemur í skýrslu hans var verki stefnanda ekki lokið er hann fékk annan meindýraeyði til þess að taka við því og ljúka. Um þetta hafði hann ekkert samráð við stefnanda og engin gögn liggja fyrir í málinu sem sanna að verki stefnanda hafi verið ábótavant né heldur að stefnanda hafi gefist kostur á að bæta úr því hafi svo verið. Verður því fallist á kröfu stefnanda um að stefndi verði dæmdur til að greiða honum umkrafða fjárhæð auk vaxta og eftir úrslitum málsins verður stefndi dæmdur til að greiða stefnanda 150.000 krónur í málskostnað.

DÓMSORÐ

Stefndi, K-kk-nf V-kk-nf Þ-kk-nf, greiði stefnanda Meindýravörnum og eftirliti ehf. 38.000 krónur ásamt dráttarvöxtum skv. 1. mgr. 6. gr. laga nr. 38/2001 frá 8. janúar 2009 til greiðsludags.

Stefndi greiði stefnanda 150.000 krónur í málskostnað.

A-x-x V. M-kk-nf